TFG ปลื้มนลท.สถาบันซื้อหุ้นกู้ 2 พันลบ.เกลี้ยง ลุยนำเงินขยายธุรกิจโตแกร่ง
TFG ปลื้มนลท.สถาบันซื้อหุ้นกู้ 2 พันลบ.เกลี้ยง ลุยนำเงินขยายธุรกิจโตแกร่ง ตั้งงบลงทุนปีนี้ 2 - 2.5 พันลบ. ขยายฟาร์ม-โรงงานอาหารสัตว์-โรงงานแปรรูปสุกร
TFG ปลื้มนลท.สถาบันซื้อหุ้นกู้ 2 พันลบ.เกลี้ยง ลุยนำเงินขยายธุรกิจโตแกร่ง ตั้งงบลงทุนปีนี้ 2 - 2.5 พันลบ. ขยายฟาร์ม-โรงงานอาหารสัตว์-โรงงานแปรรูปสุกร
8 ม.ค. 2563

นายเพชร นันทวิสัย รองประธานสายงานฟาร์มและพัฒนาคุณภาพ บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่า หุ้นกู้ของบริษัทมูลค่ารวม 2,000 ล้านบาท อายุ 5 ปี ที่เปิดขายระหว่างวันที่ 6-8 มกราคม 2563 ที่ผ่านมา โดยมีธนาคารยูโอบี  เป็นผู้จัดการการจัดจำหน่าย ได้รับการตอบรับจากนักลงทุนสถาบันอย่างดีเยี่ยม สะท้อนให้เห็นถึงความเชื่อมั่นของผู้ลงทุนสถาบันที่มีต่อปัจจัยพื้นฐานธุรกิจและโครงสร้างของหุ้นกู้ของบริษัท โดยบริษัทเตรียมนำเงินที่ได้ไปใช้สำหรับการดำเนินธุรกิจปกติสำหรับบริษัทย่อย เพื่อรองรับการเติบโตที่แข็งแกร่งและมั่นคงในอนาคต
ทั้งนี้ หุ้นกู้ดังกล่าวได้รับการค้ำประกันโดย Credit Guarantee and Investment Facility (CGIF) ซึ่งเป็นกองทรัสต์ภายใต้การบริหารของธนาคารเพื่อการพัฒนาแห่งเอเชีย และหุ้นกู้ดังกล่าวได้รับการจัดอันดับ อันดับความน่าเชื่อถือของหุ้นกู้ที่ระดับ AAA มีอายุ 5 ปี และอัตราดอกเบี้ย 2.48% ต่อปี  ซึ่งจะมีส่วนช่วยปรับต้นทุนทางการเงินของบริษัทให้สามารถแข่งขันได้ดีขึ้น
สำหรับแผนการดำเนินงานในปี 63 บริษัทตั้งงบลงทุนไว้ที่ 2,000-2,500 ล้านบาท ใช้สำหรับการขยายฟาร์ม โรงงานอาหารสัตว์ และโรงงานแปรรูปสุกร คาดว่าจะเพิ่มกำลังการผลิตอีก 10% จากปี 62 ที่มีการผลิตเนื้อไก่ 3.5 แสนตันต่อปี และเนื้อหมู 1 แสนตันต่อปี
ขณะเดียวกันบริษัทตั้งเป้าหมายรายได้ปีนี้เติบโต 15% เทียบปีที่ผ่านมา โดยการเติบโตจะมาจากยอดขายทั้งในและต่างประเทศ ซึ่งมีความต้องการสูงขึ้น รวมถึงราคาขายเนื้อไก่ และหมูที่ทรงตัวอยู่ในระดับที่ดี อีกทั้งยังได้รับแรงหนุนจากการส่งออกเนื้อไก่ไปประเทศจีนด้วย